

# Иран вице-президенты "КАИ-Лазер" инжиниринг үзәгендә булды

*29.10.2014*


Бүген Иран Ислам Республикасы вице-президенты Сурен Саттари Казанда "КАИ-Лазер" инжиниринг үзәгендә булды. Аны Татарстан Премьер-министры Илдар Халиков озата йөрде.


Иран делегациясе әгъзалары өчен инжиниринг үзәге буенча экскурсияне КИТТУ-КАИ ректоры Альберт Гыйльметдинов уздырды. Ул, аерым алганда, металлар эретү станогын, шулай ук металларны лазер ярдәмендә кисү һәм эретеп ябыштыру өчен файдалана торган станокны күрсәтте. Иран белгечләре белән аралашканда Альберт Гыйльметдинов, лазер белән теләсә нинди металлны эшкәртеп булу турында сөйләде.


Ректор Иран делегациясе әгъзаларына төрле объектларның 3D-модельләрен төзү һәм тикшерү өчен компьютер рентген томографын күрсәтте.


Инжиниринг үзәгендә булганда Альберт Гыйльметдинов шулай ук КИТТУ-КАИның композит материаллар һәм башка юнәлешләр өлкәсендәге тикшеренүләр һәм проектларны тәкъдим итте, югары уку йорты турында тулырак сөйләде һәм Иран партнерларын хезмәттәшлек итүгә чакырды.


Үз чиратында Иран вице-президенты Сурен Саттари инжиниринг үзәгенең бүген тәкъдир ителгән мөмкинлекләрен югары бәяләде һәм КИТТУ-КАИ белән хезмәттәшлек итүгә ышаныч белдерде.


*ТР Президенты матбугат хезмәте. Михаил Миронов*
Иран вице-президенты "КАИ-Лазер" инжиниринг үзәгендә булды